വന് നഷ്ടം: കുരങ്ങന്മാര് തേങ്ങ എറിഞ്ഞ് ബസിന്റെ ചില്ലുകള് തകര്ത്തു, വനംവകുപ്പിന്റേത് രസകരമായ പ്രതികരണം കണ്ണൂര്: നെടുംപൊയിലില് നിന്നു പൂളക്കുറ്റിയിലേക്ക് ഓടിക്കൊണ്ടിരുന്ന ബസിനു നേരെ കരിക്ക് പറിച്ചെറിഞ്ഞ് കുരങ്ങന്മാര്. മുന്നിലെ ഗ്ലാസ് തകര്ന്ന് ചില്ലു തെറിച്ചുവീണ് ഡ്രൈവര്ക്കും രണ്ടു സ്ത്രീ യാത്രക്കാര്ക്കും ഉള്പ്പെടെ മൂന്നു പേര്ക്കു നിസ്സാര പരുക്കേറ്റു. കണ്ണൂരിലാണ് സംഭവം. ഇരിട്ടിയില്നിന്നും പൂളക്കുറ്റിക്ക് സര്വീസ് നടത്തുന്ന സെന്റ് ജൂഡ് ബസിനുനേരെയാണ് കുരങ്ങുകള് കരിക്കെറിഞ്ഞത്. നെടുംപൊയില്, വാരപ്പീടിക വഴി സര്വീസ് നടത്തുന്ന ബസാണിത്. റോഡരികിലെ തെങ്ങില്നിന്നാണ് ഓടിക്കൊണ്ടിരുന്ന ബസിനുനേരെ കുരങ്ങന്മാര് കരിക്ക് പറിച്ച് എറിഞ്ഞത്. കഴിഞ്ഞ ദിവസം ഉച്ചയ്ക്കു ശേഷം മൂന്നു മണിയോടെ ബസ് വാരപ്പീടികയ്ക്കു സമീപം എത്തിയപ്പോഴാണ് വഴിയോരത്തെ തെങ്ങുകള്ക്കു മുകളില് നിന്നു കുരങ്ങന്മാര് ബസിനു നേരെ കരിക്ക് എറിഞ്ഞത്. ഗ്ലാസ് വന്ശബ്ദത്തോടെ തകര്ന്നുവീണു. 16 യാത്രക്കാരായിരുന്നു ബസില് ഉണ്ടായിരുന്നത്. എല്ലാവരും ഒരുനിമിഷം ഭയന്നുപോയി. ഡ്രൈവര് കെ.ജെ.പ്രകാശന് മനസ്സാന്നിധ്യം കൈവിടാത്തതിനാല് അപകടമൊഴിവായി. എന്നാല് സംഭവത്തില് ഒഴിഞ്ഞുമാറുകയാണ് വനം വകുപ്പ് എന്നാണ് റിപ്പോര്ട്ടുകള്. കുരങ്ങുകള് നാട്ടിലിറങ്ങി അക്രമം നടത്തുന്നതില് തങ്ങള്ക്ക് ഉത്തരവാദിത്വമില്ലെന്നാണ് വനം വകുപ്പിന്റെ നിലപാട്. വനം വകുപ്പിന്റെ നിലപാടിനെതിരെ മലയോര മേഖലയില് കര്ഷക രോഷം അതിശക്തമാണ്. കുരങ്ങുകളെ കൂടു വെച്ച് പിടികൂടുക, മറ്റു നടപടികള് സ്വീകരിക്കുക തുടങ്ങിയവയാണ് കര്ഷകരുടെയും നാട്ടുകാരുടെയും ആവശ്യം. Tags Kannur Monkey private bus shortlink